คาดสัปดาห์หน้าบาทแข็ง 32.90-33.20 บาทต่อเหรียญฯ
ศูนย์วิจัยกสิกรไทย คาดสัปดาห์หน้าเงินบาทดีดกลับมาแข็งค่าระดับ 32.90-33.20 บาท
30 ม.ค. 2553

ศูนย์วิจัยกสิกรไทย คาดสัปดาห์หน้าเงินบาทดีดกลับมาแข็งค่าระดับ 32.90-33.20 บาท
ศูนย์วิจัยกสิกรไทย รายงานว่า เงินบาทขยับแข็งค่าขึ้นเล็กน้อยในช่วงต้นสัปดาห์ท่ามกลางแรงซื้อสินทรัพย์ที่มีความเสี่ยงที่ฟื้นกลับคืนมาบางส่วนจากการคาดการณ์ว่า นายเบน เบอร์นันเก้ จะได้รับการรับรองให้ดำรงตำแหน่งประธานธนาคารกลางสหรัฐ (เฟด) เป็นสมัยที่ 2 อย่างไรก็ตาม เงินบาทต้องลดช่วงบวกทั้งหมดลงในช่วงที่เหลือของสัปดาห์ หลังจากสัญญาณการคุมเข้มสภาพคล่องของจีน ตลอดจนความกังวลต่อแนวโน้มการฟื้นตัวของเศรษฐกิจโลก กระตุ้นให้มีแรงเทขายหุ้นและสกุลเงินในภูมิภาคและเงินบาท ขณะที่เงินดอลลาร์สหรัฐได้รับแรงหนุนจากมุมมองเชิงบวกต่อเศรษฐกิจ และการส่งสัญญาณยุติมาตรการด้านสภาพคล่องและการซื้อสินทรัพย์ของเฟด นอกจากนี้ เงินบาทยังถูกกดดันเพิ่มเติมจากปัจจัยการเมืองในประเทศ ตลอดจนคำกล่าวของ ธนาคารแห่งประเทศไทย (ธปท.) ที่ระบุว่า จะมีการผ่อนคลายเกณฑ์ในการดูแลเงินทุนไหลออกในสัปดาห์หน้า 
สัปดาห์หน้า (1-5 ก.พ.) คงจะมีการทยอยไหลกลับของสภาพคล่องเข้าสู่ระบบการเงินหลังสิ้นเดือน โดยคาดว่าอัตราดอกเบี้ยระยะสั้นในตลาดเงินน่าจะยังเคลื่อนไหวใกล้เคียงกรอบเดิมอย่างต่อเนื่อง ท่ามกลางภาวะสภาพคล่องที่คงจะยังไม่มีการเปลี่ยนแปลงอย่างมีนัยสำคัญ  
ส่วนเงินบาทในประเทศอาจเคลื่อนไหวในกรอบ 32.90-33.20 บาทต่อเหรียญสหรัฐ โดยปัจจัยที่ต้องจับตา ได้แก่ การผ่อนคลายเกณฑ์ควบคุมเงินทุนไหลออกของ ธปท. ตัวเลขเงินเฟ้อเดือน ม.ค.2553 สัญญาณการเข้าดูแลเสถียรภาพค่าเงินของ ธปท. และทิศทางของสกุลเงิน/ตลาดหุ้นในภูมิภาค ขณะที่ทิศทางของเงินดอลลาร์สหรัฐอาจขึ้นอยู่กับรายงานผลประกอบการไตรมาส 4/2552 ของบริษัทจดทะเบียนสหรัฐ และตัวเลขเศรษฐกิจสหรัฐ ที่สำคัญ อาทิ ยอดทำสัญญาซื้อบ้านที่รอปิดการขาย ยอดสั่งซื้อของโรงงาน รายจ่ายด้านการก่อสร้าง รายได้-การบริโภค และดัชนีราคาการใช้จ่ายด้านการบริโภคส่วนบุคคลพื้นฐาน (Core PCE Price Index) เดือน ธ.ค.2552 ดัชนี ISM ภาคการผลิต/ภาคบริการ ตัวเลขตลาดแรงงาน และอัตราการว่างงานเดือน ม.ค.2553 ตลอดจนข้อมูลประสิทธิภาพการผลิต และต้นทุนแรงงานต่อหน่วยประจำไตรมาส 4/2552